
[bookmark: Texto5]Unión del Pueblo Navarro (UPN) talde parlamentarioari atxikitako foru-parlamentari Ana Elizalde Urmeneta andreak idatziz erantzuteko galdera egin du (11-26/PES-00043), Moves III Planari buruz. Hona Nafarroako Gobernuko Industriako eta Enpresen Trantsizio Ekologiko eta Digitalerako kontseilariak ematen duen informazioa:
Nafarroa ibilgailu elektrifikatuen merkatuko buruan dago, elektrifikatuen ehunekoa % 34,2koa izanik 2025ean, Auto eta Kamioi Fabrikatzaileen Espainiako Elkartearen datuen arabera; alegia, Estatu osoko ehunekorik handiena. Ibilgailu horiek erosteko laguntzen kudeaketaren emaitza da hori, eta mota horretako ibilgailuak erosteko % 30eko zerga-kenkariak eman zituen lehen erkidegoa izatearen emaitza. Gainera, 2026ko abenduaren 31n 3 ibilgailutik 1 elektrikoa izateko helburua 2025ean lortu da jada; hau da, urtebete lehenago. 
1. Nafarroan aurkeztutako eskaera guztiei erantzun zaie MOVES III 2025ean?
Nafarroak programa kudeatzen duenetik eskura ditugun datuen arabera, urtero 8,5 milioi euro eman dira guztira; orotara 30 milioi euro 24/12/31ra arte jasotako eskaera guztietarako.
2025ean, urtebetean bakarrik, Nafarroak 10 milioi euro baino gehiago jaso zituen. Hasiera batean, Nafarroari 5.085.186,80 euro eman zitzaizkion, 5M gehikuntzarekin, 10.085.186,80 euro guztira.
Gaur egun, deialdia kudeatzen ari da, eta ondoz ondoko emakidak ateratzen ari dira. Emakidak atera ahala, Nafarroako Gobernuaren izapideen katalogoaren fitxan eguneratu eta jakinarazten da emakida berria zer eskaeratara iritsi den. 
2. Zenbat eskaera gelditu dira laguntza jasotzetik kanpo? Zer kontzeptutan eta zenbatekotan? 
Bikoiztu egin da hasieran esleitutako aurrekontua (5M izatetik 10M izatera igaro da), eta gainditu egin da aurreko urteetan kudeatutako aurrekontua. Dirulaguntza emateko lanean ari diren arren, aurreikusten da ez zaiela eskaera guztiei erantzuten ahalko. 
Emateko lanean ari gara, eta espedienteak jasoko dira kobratzeko eskubideak galtzen diren eta ez-betetzeak nahiz uko egiteak dauden heinean. Hala ere, prentsa oharrean aurreratu zen bezala (https://www.navarra.es/eu/-/prentsa-oharra/moves-iii-2025-planaren-deialdia-arautzen-duten-oinarriak-onartu-dira), eta dagokion fitxan jakinarazitakoaren arabera, funtsak epe laburrean agortzea aurreikusten zen, eta, horrenbestez, eskaera guztiei erantzutea zaila izanen da, ez-betetzeak nahiz uko egiteak egonagatik ere. 
3. Funtsak agortzen badira, beste banaketa bat egonen al da autonomia-erkidegoen artean? 
Programaren finantzaketa kudeatzen duen IDAErekin azken kontsulta-bilera egin ondotik, eta autonomia-erkidego anitzek beste banaketa bat egitea proposatu ondotik, IDAEk jakinarazi du oraingoz ez dela banaketa berririk aurreikusten. Hala ere, Nafarroak adierazi du funts berriak behar dituela eskaera guztiei erantzuteko.
4. Nafarroako Gobernuak asmorik ba al du norbanakoentzako birkarga-puntuak instalatzeko beste laguntza-lerro bat ezartzeko? 
Aurreikusita dago 2026ko ekitaldian kargatzeko guneak jartzeko laguntza lerro bat, besteak beste, partikularrentzat. Tximista Auto Planak 4.700.000 euroko hasierako aurrekontua du, eta horietatik 1.000.000 € kargatzeko azpiegituretarako dira, era guztietako onuradunentzat (partikularrak, enpresak, irabazi asmorik gabeko erakunde juridikoak eta autonomoak). 
Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

